CELEX: 32019D1788
Language: el
Date: 2019-10-24 00:00:00
Title: Απόφαση (ΚΕΠΠΑ) 2019/1788 του Συμβουλίου της 24ης Οκτωβρίου 2019 που τροποποιεί την απόφαση (ΚΕΠΠΑ) 2015/1763 σχετικά με περιοριστικά μέτρα λόγω της κατάστασης στο Μπουρούντι

25.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 272/147
               
            
         ΑΠΟΦΑΣΗ (ΚΕΠΠΑ) 2019/1788 του Συμβουλίου
         της 24ης Οκτωβρίου 2019
         που τροποποιεί την απόφαση (ΚΕΠΠΑ) 2015/1763 σχετικά με περιοριστικά μέτρα λόγω της κατάστασης στο Μπουρούντι
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΈΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Την 1η Οκτωβρίου 2015, το Συμβούλιο εξέδωσε την απόφαση (ΚΕΠΠΑ) 2015/1763 (1), σχετικά με περιοριστικά μέτρα λόγω της κατάστασης στο Μπουρούντι.
                  
               
                     (2)
                  
                  
                     Κατόπιν επανεξέτασης της απόφασης (ΚΕΠΠΑ) 2015/1763, τα περιοριστικά μέτρα θα πρέπει να ανανεωθούν μέχρι τις 31 Οκτωβρίου 2020.
                  
               
                     (3)
                  
                  
                     Στην απόφαση 2015/1763/ΚΕΠΠΑ θα πρέπει να προστεθεί διάταξη που να ορίζει ότι το Συμβούλιο και ο Ύπατος Εκπρόσωπος μπορούν να επεξεργάζονται δεδομένα προσωπικού χαρακτήρα για την εκτέλεση των καθηκόντων τους στο πλαίσιο της εν λόγω απόφασης.
                  
               
                     (4)
                  
                  
                     Επανεξετάστηκαν οι ατομικές καταχωρίσεις που περιλαμβάνονται στο παράρτημα της απόφασης (ΚΕΠΠΑ) 2015/1763 και οι πληροφορίες σχετικά με ένα φυσικό πρόσωπο θα πρέπει να τροποποιηθούν.
                  
               
                     (5)
                  
                  
                     Συνεπώς, η απόφαση (ΚΕΠΠΑ) 2015/1763 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση (ΚΕΠΠΑ) 2015/1763 τροποποιείται ως εξής:
            
                        1)
                     
                     
                        παρεμβάλλεται το ακόλουθο άρθρο:
                        
                           «Άρθρο 4α
                           
                              1.   Το Συμβούλιο και ο Ύπατος Εκπρόσωπος μπορούν να επεξεργάζονται δεδομένα προσωπικού χαρακτήρα για να εκτελούν τα καθήκοντά τους βάσει της παρούσας απόφασης, ιδίως:
                              
                                          α)
                                       
                                       
                                          όσον αφορά το Συμβούλιο, για να καταρτίζει και να τροποποιεί το παράρτημα,
                                       
                                    
                                          β)
                                       
                                       
                                          όσον αφορά τον Ύπατο Εκπρόσωπο, για να καταρτίζει τις τροποποιήσεις του παραρτήματος.
                                       
                                    
                           
                              2.   Το Συμβούλιο και ο Ύπατος Εκπρόσωπος δύνανται να επεξεργάζονται, κατά περίπτωση, σχετικά δεδομένα που συνδέονται με αξιόποινες πράξεις τις οποίες έχουν διαπράξει φυσικά πρόσωπα που περιλαμβάνονται στον κατάλογο, με ποινικές καταδίκες των εν λόγω προσώπων ή με μέτρα ασφάλειας όσον αφορά τα εν λόγω πρόσωπα, μόνο στον βαθμό που η επεξεργασία αυτή είναι αναγκαία για την κατάρτιση του παραρτήματος.
                           
                           
                              3.   Για τους σκοπούς της παρούσας απόφασης, το Συμβούλιο και ο Ύπατος Εκπρόσωπος ορίζονται ως “υπεύθυνοι επεξεργασίας” κατά την έννοια του άρθρου 3 σημείο 8) του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (*1), για να διασφαλιστεί ότι τα συγκεκριμένα φυσικά πρόσωπα μπορούν να ασκούν τα δικαιώματά τους δυνάμει του κανονισμού (ΕΕ) 2018/1725.
                           
                        
                        
                           (*1)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).»"
                        
                     
                  
                        2)
                     
                     
                        το άρθρο 6 δεύτερο εδάφιο αντικαθίσταται από το ακόλουθο κείμενο:
                        «Η παρούσα απόφαση εφαρμόζεται έως τις 31 Οκτωβρίου 2020.».
                     
                  
                        3)
                     
                     
                        Το παράρτημα τροποποιείται όπως ορίζεται στο παράρτημα της παρούσας απόφασης.
                     
                  
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Λουξεμβούργο, 24 Οκτωβρίου 2019.
            
               
                  Για το Συμβούλιο
               
               
                  Ο Πρόεδρος
               
               A.-K. PEKONEN
            
         
         
            (1)  Απόφαση (ΚΕΠΠΑ) 2015/1763 του Συμβουλίου, της 1ης Οκτωβρίου 2015, σχετικά με περιοριστικά μέτρα λόγω της κατάστασης στο Μπουρούντι (ΕΕ L 257 της 2.10.2015, σ. 37).
      
      
         
            ΠΑΡΑΡΤΗΜΑ
            Στο παράρτημα της απόφασης (ΚΕΠΠΑ) 2015/1763, η καταχώριση 1, υπό τον τίτλο «Κατάλογος φυσικών και νομικών προσώπων, οντοτήτων και φορέων που αναφέρονται στα άρθρα 1 και 2», αντικαθίσταται από το ακόλουθο κείμενο:
            
               
                            
                        
                        
                           Ονοματεπώνυμο
                        
                        
                           Στοιχεία ταυτότητας
                        
                        
                           Λόγοι καταχώρισης
                        
                     
                           «1.
                        
                        
                           Godefroid BIZIMANA
                        
                        
                           Φύλο: Άρρεν
                           Ημ. γένν.: 23.4.1968
                           Τόπος γέννησης: NYAGASEKE, MABAYI, CIBITOKE
                           Υπήκοος Μπουρούντι. Αριθμός διαβατηρίου: DP0001520
                        
                        
                           “Ειδικός απεσταλμένος της Προεδρίας (Chargé de missions de la Présidence)” και πρώην Αναπληρωτής Γενικός Διευθυντής της Εθνικής Αστυνομίας. Υπεύθυνος για υπονομευτική δράση κατά της δημοκρατίας με τη λήψη επιχειρησιακών αποφάσεων που οδήγησαν σε δυσανάλογη χρήση βίας και τη βίαιη καταστολή ειρηνικών διαδηλώσεων που ξεκίνησαν στις 26 Απριλίου 2015, κατόπιν της ανακοίνωσης της υποψηφιότητας του προέδρου Nkurunziza για το προεδρικό αξίωμα.»